|  |  |
| --- | --- |
|  | Studienævn for Religionsstudier |
|  | Dato: 08-10-2020 |
|  | Tidsrum: 10.00 – 12.00  Lokale: Zoom-møde |

Dagsorden

**1. Godkendelse af dagsorden (bilag)**

**2. Godkendelse af referat (bilag)**

**3. Meddelelser (bilag)**

1. *Nyt fra studieleder*

*Orientering om optagelsestal*

*Orientering om uddannelsesregnskab (der er fortsat ingen opgørelse)*

*Orientering om SNs økonomi*

1. *Nyt fra studienævnssekretær*
2. *Nyt fra studiesekretær*
3. *Nyt fra faglig vejleder*
4. *Nyt fra fagråd (bilag)*
5. *Nyt fra RELIGIO*
6. *Nyt fra Institutrådet ved Laura Feldt*
7. *Nyt fra Alumneforening*

**4. Merit- og dispensationsansøgninger**

Der er to sager til behandling. Sager behandlet mellem møderne fremgår af det lukkede referat.

**5. Sager til behandling eksamen**

*a) Eksamensevaluering (bilag)*

**6. Sager til behandling studieordninger**

**7. Sager til behandling kvalitetspolitikken**

1. *Decentral evaluering af studiestart (ÅRSHJUL) (bilag)*
2. *Studietid (ÅRSHJUL) (bilag)*
3. *Evaluering af hele uddannelser (bilag)*
4. *Styrk studieintensiteten (til orientering) (bilag)*
5. *Frafaldsmonitorering (bilag)*

***8****.* **Andre sager til behandling**

***9.*****Sager til behandling undervisning**

1. *Udkast til koncept for evaluering af uddannelseselementer samt indkaldelse af revideret strategi ved Johanne, Rasmus og Johanne Kristine (bilag)*
2. *Spydspidsprojekt 2021 (bilag)*
3. *Samlæsning: Udkast: Kulturarv ved Laura Feldt (bilag)*

***10****.* **Eventuelt**

Tim Jensen Tine Jambang

*Studienævnsformand* // *Studienævnssekretær*

Referat

**Deltagere:** Tim Jensen (TJ), Laura Feldt (LF), Johanne Louise Christiansen (JLC),), Rasmus Hagemann Pedersen (RHP), Lise Ribergaard (LR), Simone Angelbo Hansen (SAH), Johanne Kristine Eriksen (JKE og FV)

**Afbud:** Pia Hansen

**Referent:** Tine Jambang (TNJ)

1. **Godkendelse af dagsorden**

Tim Jensen (TJ) ønskede et punkt tilføjet som pkt. 7 e) ’Frafaldsmonitorering’. Herefter blev dagsorden godkendt.

1. **Godkendelse af referat**

Referatet blev godkendt**.**

1. **Meddelelser**
2. **Nyt fra studieleder**

**Optagelsestal 2020**: Tim Jensen (TJ) orienterede om tallene: Bachelor 135 ECTS, 38 studerende, BA-sidefag 45 ECTS, 12 studerende, KA-sidefag 50 ECTS 3 studerende, Kandidat 70 ECTS 4 studerende og Kandidat 120 ECTS 9 studerende.

**Uddannelsesregnskab**: Foreligger stadig ikke. Et problem, når vi og andre studieledere hele tiden skal forholde os til økonomiske situation under henvisning til de røde tal på bundlinjen af det omtalte uddannelsesregnskab. Det er også problematisk at et sådant er særdeles kompliceret og alt andet end entydigt. TJ gentog dog, at vi skal forholde os til det faktum, at instituttet fattes penge, selv om det måske ikke direkte skyldes vores uddannelse og selv om vi årtier har haft overskud og derfor med rette kan forvente, at vi har noget snor og at andre nu viser solidaritet med os som vi tidligere har gjort med dem. Han nævnte også, at vi i forbindelse med studieordningsændringerne har skåret i timetal, fjernet flaskehalse m.m. , og TJ har bedt Lotte Bloch på fakultetet bede Klaus Thomsen se på vores studieordninger ift. hvad seneste studieordningsrevision allerede har sparet.

**Studienævnets (SN) økonomi**: TJ var efter et større opklaringsarbejde nået frem til, at vi har en pæn reserve på IH, der har dækket bl.a. betaling af arbejde med hjemmesiden i det kommende år. Rest herefter er ca. kr. 32.000. Derudover har SN på nuværende tidspunkt kr. 19.141 (administreres af fakultetet). Det aftaltes, at studienævnssekretæren (TNJ) på vegne af SN søger om at få klarhed over om penge fra 2019 på fakultet er overført til 2020 og om vi kan få overført midler fra 2020 til 2021, da vi ikke kan nå at bruge hele det bevilgede beløb inden årets udgang.

**Aftagerpanel**: TJ udtrykte ønske om, at Aftagerpanelmødet den 24. november kan afholdes fysisk på Gyldendal som planlagt af formanden og kunne ikke se problematikken, hvis alle forholdsregler bliver overholdt. Er i gang med at undersøge muligheden herfor.

**Rekruttering**: TJ orienterede om nødvendigheden af fortsat ’outreach’ for at komme i kontakt med potentielle kundegrupper. Vi kan genbruge tidligere materiale i ny kampagne. Johanne Louise Christensen (JLC) og Laura Feldt (LF) bad TJ sende materialet til JLC og LF. LF tilføjede, at hun i forbindelse med mentormøde med hold 1, hvor 17 ud af 20 var mødt op, havde spurgt til, hvorfor de havde valgt uddannelsen. 3-4 studerende havde fundet vej hertil pga. TJ’s oplæg ved Åbent Hus-arrangementet. Det glædede TJ, og bekræftede ham i, at vi fortsat skal gøre, hvad vi plejer.

TJ har været i kontakt med Rasmus Tværgaard (RT) fra Tornbjerg Gymnasium og aftalt, vi kommer på gymnasiet og aftaler med ham, hvem der deltager. Fremfor et emne som tidligere: Etik og religion, har RT ønsket, at de undervisere, der deltager, taler om det de finder relevant/interessant.

**Samlæsning:** Se punkt 9 c)

**SDU RIO:** har afholdt Karrierefestival. TJ sendte ikke invitationen ud, da han var utilfreds med at arrangører ikke koordinerede med uddannelserne og deres aftagerpaneler.

**Rekvisition F2021:** Rekvisitionen var faldet på plads, selv om både en VIP og DVIP i sidste øjeblik havde meldt forfald.

**Projektorienteret forløb:** Gymnasierne vil nu kun tage vores studerende i 4 uger mod tidligere 8. Samtidig synes rektorer fortsat ikke klart orienteret om, at religionsstuderende ikke hører ind under generelle gymnasiepraktik ordning men har deres egen. Han havde derfor haft en telefonsamtale med en koordinerende vice-rektor og igen orienteret fakultet.

**Fremmøderul**: TJ orienterede om, at der er problemer i forhold til fremmøde til latin såvel som Amerikansk religion. Ministeriet og dermed fakultet har nemlig ændret retningslinjer vedr. max antal deltagere. De to undervisere synes dog at kunne få lov til at fortsætte, da antallet af faktisk fremmødte ikke overstiger max. grænse. TJ håber at begge kan fortsætte.

Lise Ribergaard (LR) gav udtryk for, at nogle studerende var utrygge ved situationen pga. den misvisende skiltning ift. antal tilladte personer i lokalerne, og mange foretrækker derfor at deltage via Zoom. Hvis man er syg, skal man jo blive hjemme.

JLC havde det indtryk, at det var meget forskelligt, hvordan studerende forholdt sig til fremmøde vs. Zoom.

TJ havde en oplevelse af, at SDU’s idealer ift. at tilbyde fysisk undervisning var blevet gjort til skamme. Mange foretrækker nu at blive hjemme. Det er uheldigt, hvis der så er andre, der meget gerne vil være til stede hver gang.

TJ mente, at fakultet bør melde ud vedr. denne problemstilling, og LF foreslog, at TJ spørger fakultetet, hvordan vi skal forholde os.

1. **Nyt fra studienævnssekretær**

Orientering om varslede studerende: 4 er varslet pga. førsteårsprøven. Der er ikke søgt dispensation.

En er afmeldt kandidatuddannelsen, da Bachelorprojekt ikke er bestået. Der er ikke søgt dispensation.

2 er varslede ift. Studiestartsprøven. Den ene studerende, der var udmeldt, har søgt dispensation ift. tilstedeværelseskravet ifm. Studiestartsprøven. Afventer dokumentation for usædvanlige forhold.

1. **Nyt fra studiesekretær**

TJ orienterede om, at han kommer på campus hver mandag fra uge 43, og at han derfor vil kunne være med til planlægning af eksamen m.v. sammen med studiesekretær

TNJ orienterede på vegne af Pia Hansen (PH) om, at blanketsystemet er lukket ned. Det vil sige at man ikke længere kan oprette blanketter i det gamle system. De blanketter, der er der nu, bliver der, og dem kan man kun tilgå via SDU eller via VPN. <Nyt blanketsystem, der bliver implementeret sidst i oktober/først i november.

1. **Nyt fra faglig vejleder**

Johanne Kristine Eriksen (FV) skal, som også nævnt på sidste møde, være tilgængelig på Zoom hele dagen, mens studiepraktikken afvikles. Hun skal samtidig bl.a. også sende links til undervisningen. Eleverne skal følge undervisningen i Kristendomsformer.

FV fortalte, at hun havde planlagt oplæg om BlackBoard for 1.semester. Fra Hold 1 mødte 3 op, mens ingen fra hold 2 mødte op. TJ takkede for FV’s indsats og bad hende minde ham om hans opgaver i forbindelse med praktik.

1. **Nyt fra fagråd**

Simone Angelbo Hansen (SAH) orienterede om, at hun på generalforsamlingen den 22. september var blevet valgt til formand, hvilket studienævnet lykønskede hende med. Desuden var Sasja på 3. semester blevet valgt til næstformand. Næste møde afholdes den 21. oktober. De har været ude på 1. semester, hvor 7-8 studerende var mødt op til Mikael Rothsteins undervisning.

1. **Nyt fra RELIGIO**

Rasmus Hagemann Petersen (RHP) orienterede om, at efterårets program var udsendt og første foredrag afholdt via Zoom onsdag den 30. september med LF som foredragsholder. Det var forløbet fint og havde haft en god deltagelse. TJ var bekendt med programmet og takkede for indsatsen.

1. **Nyt Fra Institutrådet ved Laura Feldt**

Laura Feldt (LF) orienterede om, at der havde været møde den 22. september. LF havde ikke noget relevant fra mødet ud over, at IH’s økonomi, som det allerede er SN bekendt, er meget dårlig. Desuden at man håber, at samlæsning, som vi skal drøfte under punkt 9 c), vil kunne forbedre økonomien. Vores valgfag American Religion som samlæses med Amerikanske Studier blev fremhævet som et mønstereksempel på samlæsning.

1. **Nyt fra Alumneforeningen**

TJ orienterede på vegne af foreningen om, at arrangementet den 5. november, hvor både TJ og LF skulle havde deltaget, er aflyst. Pga. COVID-19 ligger foreningen lidt underdrejet, men der bliver arbejdet, og TJ takkede for det enorme arbejde, der lægges i foreningen.

**4. Merit- og dispensationsansøgninger**

Se SAGA. Ansøgninger behandlet i perioden frem til dette møde fremgår af det lukkede referat, der vil blive lagt under næste møde.

1. **Sager til behandling eksamen**
2. ***Eksamensevaluering***

TJ konkluderede ud fra tallene, at for mange udebliver fra de mundtlige eksamener og for mange dumper. TJ spurgte om der var noget vi skulle sætte ind med mhp. at minimere udeblivelserne. Vi har tidligere prøvet at tage hensyn ved at lægge dem på forskellige tidspunkter på dagen, men lige meget har det hjulpet. FV foreslog, at man får to muligheder for at møde op den samme dag, så man slipper for at sidde og vente. Det har man haft ved Zoom-eksamenerne, og det har fungeret fint. Så skal censor heller ikke sidde og vente. Det aftaltes at drøfte muligheder med PH.

**6. Sager til behandling studieordninger**

7**. Sager til behandling kvalitetspolitikken**

1. ***Decentral evaluering af studiestart (ÅRSHJUL) (bilag)***

TJ havde ikke noget at tilføje ud over at takke FV for det fine arbejde med evalueringen. FV tilføjede, at det allerede var tydeligt, at der var stor forskel på de to hold. Hold 1 er meget positive og møder op, når de kan/skal. De kender hinanden. Hold 2 derimod mener, at starten kunne have været bedre.

LR udtrykte stor utilfredshed med studiestartsprøven ’Klar til kandidat’. Hun mente, at det var at gøre grin med de studerende. Der var et slideshow, man skulle se, og der var ikke noget, hun ikke vidste i forvejen. Der var bl.a. spørgsmål med relation til verdensmålene. Det tog 5 minutter at besvare den.

TJ forklarede, at studiestartprøvens eneste formål er at konstatere om en bestemt studerende er begyndt på uddannelsen. Den foregiver ikke at være meningsfuld eller interessant. LR mente, at man burde overveje, om det kunne gøres på en anden måde og opfordrede til at tage det op med fakultetet. TJ var enig med LR i, at prøven måske var et eksempel på, at der i visse tilfælde blev anvendt barnesprog helt unødvendigt.

1. ***Studietid (ÅRSHJUL) (bilag)***

TNJ orienterede på baggrund af de fremlagte oversigter om, at vi har styr på vores forsinkede studerende, hvoraf de fleste ser ud til endelig at blive færdige. TNJ tilføjede, at hvis de studerende er aktive, er det først være når maksimal studietid udløber, at SN evt. kan stoppe dem. Gennemfører en studerende centralfaget hos os, selv med stor forsinkelse, kan vi ikke nægte at bevilge forlængelse, da den studerende skal kunne færdiggøre sit sidefag. Er en studerende forsinket på sidefaget, går det ud over vores statistik ift. samlet studietid. Vi kan indkalde studerende til samtale med studieleder, hvis vi vurderer, at pågældende ikke er studieaktiv. Der bliver løbende holdt øje med den enkelte studerende, og vi har et nært samarbejde med Uddannelsesjura & Registratur. Der venter således ikke ubehagelige overraskelser. Men statistikken påvirkes negativt af de få, meget forsinkede.

1. ***Evaluering af hele uddannelser (bilag)***

TJ indledte punktet med at nævne kritikken af alle afarter af 'Religionsrelateret filosofi'. For meget filosofi. Det har vi nu reduceret i forbindelse med studieordningsændringer 2020.

Desuden udtrykker de studerende utilfredshed med konsekvenser af evalueringer, dvs. spørger: , bruges evalueringerne til noget?

TJ sagde, at det gør de, men at vi må blive bedre til at gøre det klart for de studerende, hvad vi faktisk gør med evalueringer.

1. ***Styrk studieintensiteten (til orientering) (bilag)***

Studienævnet tog materialet ad notam, men havde ingen kommentarer.

1. ***Frafaldsmonitorering (bilag)***

Frafald på bacheloren, optag 2019: Frafaldet sker løbende igennem måned 3 til 13 efter optag, med flest i månederne 4, 11 (15 %) og 12 (25%). Dvs. fordelt på1., 2. og 3. semester med 65% i 2. semester, 90% på 1. studieår. Af de 36 optagne er13 faldet fra (afbrudte) (svarende til 36%). Tilbage 23 studerende.Til sammenligning skete frafaldet ved optag 2018 over 4. til 23. måned efter studiestart med størst frafald i 5., 10., 12., 14. og 17. måned, altså fordelt på de første 4 semestre med over 20% i 1. semester stigende i 2. og 3. semester til over  30%. Det samlede største frafald ligger på 1. studieår. Af de 46 optagne er 22 faldet fra (afbrudte) (svarende til 48%). Tilbage 24 studerende.

Frafald på kandidaten, optag 2019: Frafaldet sker typisk i måned 13 efter studiestart, altså på 3. semester, 2. studieår. Ud af de 13 optagne i 2019 er 1 faldet fra (afbrudt) (svarende til 8 %)**.**Til sammenligning var frafaldet ved optag 2018 fordelt over måned 3, 12 og 19 efter studiestart, altså på 1., 2. og 4. semester og 1. og 2. studieår. Ud af de 13 optagne i 2018 er 3 faldet fra (afbrudte) (svarende til 23 %).

Vi må se på, hvad det er der sker på bacheloruddannelsen i forbindelse med eksamener.

TJ erindrede også om, at resultaterne af uniTEST viser at vores studerende 'performer' dårligere end øvrige på Humaniora. Vi kan også se, at vores ansøgere har et lavere gennemsnit end dem, der optages på KU og AU. Det har vi vidst længe og hidtil ment, at vi skal påtage os en særlig opgave ift. de fleste studiefremmede studerende.

RHP indskød, at det er fint nok med statistikker, men at vi skulle huske, at de fleste studerende faktisk klarer sig godt på vores uddannelser, og at man udvikler sig i løbet af uddannelsen.

TJ tilføjede, at han netop af den grund hele tiden har været imod indførelsen af karaktergennemsnit. LF tilføjede, at flere af vores undervisere selv kommer fra akademisk fremmede hjem. Der var enighed om, at vi skal arbejde målrettet på at gøre det bedre.

LF bemærkede, at hun ser frem til at se, hvad der sker ved eksamen med den nye studieordning. LF tilføjede, at fx vores bachelorprojekter og specialer er fuldt på højde med dem på andre universiteter. JLC foreslog, at vi så på om der er sammenhæng mellem lave karaktergennemsnit fra gymnasiet og frafald. Det er kendt viden, at studerende med høje gennemsnit ikke nødvendigvis er gode studerende. Vi kunne sende spørgsmålet til statistiske talknusere, og se hvad de kan udlede derom. Det fandt SN var en god idé. TNJ undersøger om fakultetet (Lotte Bloch)/SDU kan hjælpe med at fremskaffe den slags oplysninger.

TJ opsummerede, at vi efter at have diskuteret studietid, frafald og evaluering af hele uddannelser, for punkt 7 b), c) og e) kunne konkludere, at vi i forhold til c) ikke er gode nok til at kommunikere ud til de studerende, hvad evalueringerne bruges til, og at vi i forhold til b) og e) fortsat løbende må arbejde med at opkvalificere vores uddannelser for at imødegå frafald og nedsætte studietiden.

**8. Andre sager til behandling**

***9.* Sager til behandling undervisning**

1. ***Udkast til Koncept for evaluering af uddannelseselementer samt indkaldelse af revideret strategi ved Johanne, Rasmus og Johanne Kristine (bilag)***

TJ takkede for det meget fine udkast, som blev drøftet indgående. Der var stemning for det nye tiltag med skriftlig midtvejsevaluering, som er udviklingsorienteret forstået som mulighed for evt. justeringer før eksamen. Desuden var SN glade for muligheden for de fagspecifikke spørgsmål. Lise Ribergaard (LR) udtrykte dog bekymring for om de studerende vil deltage i to evalueringer, da det generelt er svært at få de ønskede 50 % af dem til at deltage. JLC nævnte, at der ifølge fakultetet blandt studerende nok var en slags evalueringstræthed, men hun var alligevel optimistisk og håbede, at de studerende vil vise interesse for midtvejsevalueringen, fordi den handler om dem selv. TJ tilføjede, at der skal evalueres på alle fag på 2. semester og derefter ses på den forbrugte tid ift. antal besvarelser og om besvarelsesprocenten er tilfredsstillende, dvs. på eller over 50 %. Det vil så vise sig om midtvejsevaluering medfører ringere deltagelse i slutevalueringen. Det besluttedes, at JLC er tovholder og i den kapacitet redigerer og forenkler konceptet og har det klar til SN’s godkendelse inden fristen den 1. november. SN ønsker at kunne tage det i brug fra foråret 2021.

1. ***Samlæsning (bilag)***

I forlængelse af sidste møde, hvor det besluttedes, at vi frem til dette møde skulle overveje, om vi fortsat mener, at samdrift og samlæsning med Amerikanske Studier og vores Kandidat om American Religion er vores bedste bud på et fag, der kan samlæses, orienterede TJ om, at instituttet brugte dette fag, som et mønstereksempel på et samlæsningsfag. SN var enige om, at det kan indskrives i studieordningen. TJ vil levere forslag efter møder med studieleder fra Amerikanske Studier.

LR, der følger faget i dette semester, udtrykte i forbindelse med diskussionen utilfredshed ift. fagfagligheden. Undervisningen bærer for meget præg af, at den skal nå de andre målgrupper, er for redegørende og giver ikke vores 6-7 studerende mulighed for at bringe deres teorier i spil. TJ erkendte problemstillingen, som underviser til stadighed arbejder på at løse, og han vil prøve i forslag til studieordning at tage højde for det. Han forslog at man kan overveje at ændre timefordelingen til 2 timers undervisning og en øvelsestime, og at øvelsestimen kan bruges til vores studerende, mens de øvrige på holdet får to timers undervisning. SN fandt forslaget interessant.

Der var stor ros til LF’s forslag til et valgfag om Kulturarv og Materialitet. SN var enige om, at det var et godt fag at byde ind med, hvis vi bliver pålagt yderligere samlæsning. Med dette valgfag kan vi med kort varsel tilbyde et fag, hvor vi ikke går på kompromis med fagfagligheden. Desuden kan faget tones med cases, så det passer til den enkelte studerendes ønsker/interesser. TJ takkede LF for det fine arbejde. LF tilføjede, at det er vigtigt, at vi fastholder fagfagligheden og udtrykte stor tilfredshed med at TJ til stadighed vogter over, at der ikke sker en kvalitetsforringelse på vores uddannelser, og konstaterede at alle de år, vi havde overskud, desværre ikke hjælper os nu.

LR fandt valgfaget meget spændende. Da en del får arbejde inden for området, ville det være yderst relevant for kandidatstuderende, og hun tilføjede, at man kunne have det in mente ifm. karrierefag.

FV fandt det også spændende. Hun tilføjede, at hun i dette semester tager et valgfag ved KU, som også er samlæst mellem flere uddannelser. Man havde der tilknyttet instruktorer, så de studerende kunne få fagspecifik vejledning og hjælp.

JLC udtrykte ligeledes sin beundring og glæde over, at TJ fortsat kæmper for at fastholde det høje kvalitetsniveau på vores uddannelser.

**10. Eventuelt**

LF spurgte til strategi ift. bl.a. seksuel krænkelse, idet hun mente, at vi kan forudse sager blandt vores studerende. TJ mente, at det burde drøftes på næste møde.

[TNJ fandt efter mødet link på SDU’s hjemmeside, som sammen med en officiel udmelding fra studieleder TJ med det samme blev udsendt via mailinglisten til alle studerende. Teksten, som link henviste til, vil muligvis blive ændret, så studerende orienteres endnu klarere om muligheder og proces.]

Næste SN-møde: den 4. november

Tim Jensen Tine Jambang

*Studienævnsformand* // *Studienævnssekretær*